stanford-oval/wikipedia huggingface dataset:
מדד שאנון-ויבר
שימוש

לפני השימוש בנוסחה יש לקבוע שני פרמטרים שונים:
רמה טקסונומית - יש לקבוע את הרמה הטקסונומית שבה נשתמש בנוסחה. הרמה הטקסונומית הנפוצה לחישוב היא רמת המין אך הדבר מצריך הכרה וזיהוי של כל המינים בחברה ולעיתים הדבר אינו מתאפשר עקב מחסור במשאבים או ביכולת זיהוי טקסונומית, והחוקרים צריכים להתפשר על רמת הסוג או אף רמות גבוהות יותר. עם העלייה ברמה הטקסונומית ההשוואה נעשית קשה יותר והמחקר מאבד מאיכותו. בהשוואה בין שתי חברות או יותר עלינו לוודא שהן נבדקות באותה רמה טקסונומית.
יחידת האורגניזם - יש לקבוע מהו פרט בודד במדידה. פרט בודד יכול להיות אורגניזם בודד (אם, למשל, אנו בודקים חברה של יונקים גדולים), מושבות של אורגניזמים (כדוגמת מושבות של חיידקים על צלחת פטרי), שטח (לדוגמה: מטר ריבועי בחברה של צמחים נמוכים), נפח או משקל (לדוגמה: בבדיקה של חברות ספוגים על קרקעית הים) וכו'. גם כאן, בהשוואה בין שתי חברות או יותר חשוב לשמור על אחידות בין המידות הנמדדות.
שימוש > פרמטרים

n_{i} - מספר הפרטים של כל מין (או הרמה הטקסונומית שנבחרה).
S - עושר ביולוגי: מספר המינים (או הרמה הטקסונומית שנבחרה).
N - מספרם הכולל של הפרטים בחברה:  \sum _{i=1}^{S}n_{i}
p_{i} - חלקו היחסי של כל מין (או הרמה הטקסונומית שנבחרה) בחברה:  n_{i} \over N
שימוש > חישוב המדד

הנוסחה למדד שאנון-ויבר היא:  H^{\prime }=-\sum _{i=1}^{S}p_{i}\ln p_{i} התוצאה המתקבלת היא ציון לחברה. ככל שציון זה גבוה יותר החברה מגוונת יותר לפחות באחד משני מובנים: היא עשירה יותר במינים או שהמינים בה נוטים להיות מאוזנים במספרם.
שימוש > ציון מקסימלי

הציון הגבוה ביותר שחברה נתונה יכולה לקבל הוא :  \ H_{max}=lnS. ציון זה מתקבל כאשר כל המינים בחברה הם בכמויות שוות בדיוק ואז המדד תלוי לחלוטין בעושר הביולוגי של החברה (S).
שימוש > דוגמאות לשימוש בנוסחה > דוגמה א'

שני אקולוגים במכללת קישקע התבקשו לבדוק ולהשוות את חברת התיקנים שבאוניברסיטה. לצורך כך דגמו החוקרים תיקנים משני מקומות במוסד - מהמטבח ומהמעבדה. עקב חוסר ידע בטקסונומיה לא הצליחו לזהות החוקרים את התיקנים ברמת המין ונאלצו להסתפק ברמת הסוג. להלן התוצאות:
| האורגניזם (סוג) | מספר פרטים במטבח | מטבחPi | מספר פרטים במעבדה | מעבדהPi |
| --- | --- | --- | --- | --- |
| תיקן טיח | 200 | 0.333 | 400 | 0.8 |
| תיקן נצנצן | 200 | 0.333 | 50 | 0.1 |
| תיקן חמקן | 200 | 0.333 | 50 | 0.1 |
| סה"כ | 600 | 1 | 500 | 1 |
חישוב מדד שאנון-ויבר לחברת התיקנים במטבח:
\ D_{1}=-(0.333\cdot \ln 0.333+0.333\cdot \ln 0.333+0.333\cdot \ln 0.333)=1.099
חישוב מדד שאנון-ויבר לחברת התיקנים במעבדה:
\ D_{2}=-(0.8\cdot \ln 0.8+0.1\cdot \ln 0.1+0.1\cdot \ln 0.1)=0.409
לפי החישוב, מדד שאנון-ויבר של החברה במטבח גבוה יותר ממדד שאנון-ויבר של החברה במעבדה. לכן, החברה במטבח מגוונת יותר מהחברה במעבדה.
שימוש > דוגמאות לשימוש בנוסחה > דוגמה ב'

המחלקה לאקולוגיה במכללת קישקע קיבלה תקן נוסף לטקסונום והאחרון ניגש למלאכת זיהוי מדויק של מיני התיקנים שנדגמו במטבח ובמעבדה. להלן תוצאותיו:
| האורגניזם (סוג) | מספר פרטים במטבח | מטבחPi | מספר פרטים במעבדה | מעבדהPi |
| --- | --- | --- | --- | --- |
| תיקן טיח חלק | 150 | 0.25 | 130 | 0.26 |
| תיקן טיח משונן | 50 | 0.083 | 140 | 0.28 |
| תיקן טיח קוצני | 0 | 0 | 130 | 0.26 |
| תיקן נצנצן מצוי | 200 | 0.333 | 20 | 0.04 |
| תיקן נצנצן זוהר | 0 | 0 | 30 | 0.06 |
| תיקן חמקן מצוי | 200 | 0.333 | 50 | 0.1 |
| סה"כ | 600 | 1 | 500 | 1 |
חישוב מדד שאנון-ויבר לחברת התיקנים במטבח:
\ D_{1}=-(0.25\cdot \ln 0.25+0.083\cdot \ln 0.083+0.333\cdot \ln 0.333+0.333\cdot \ln 0.333)=1.289
חישוב מדד שאנון-ויבר לחברת התיקנים במעבדה:
\ D_{2}=-(0.26\cdot \ln 0.26+0.28\cdot \ln 0.28+0.26\cdot \ln 0.26+0.4\cdot \ln 0.4+0.06\cdot \ln 0.06+0.1\cdot \ln 0.1)=1.823
לפי החישוב החדש הפעם מדד שאנון-ויבר של החברה במטבח נמוך יותר ממדד שאנון-ויבר של החברה במעבדה. לכן, בבדיקה החוזרת, החברה במטבח מגוונת פחות מהחברה במעבדה.
מדד שוויוניות המינים

ממדד שאנון-ויבר ניתן לגזור מדד נוסף - מדד שוויוניות המינים. מדד זה אינו מתחשב כלל בעושר המינים אלא רק בהתפלגות הפרטים ביניהם. : J^{\prime }={\frac {H^{\prime }}{H_{max}}}. מכיוון ש
 \ H_{max}. תמיד יהיה גדול או שווה ל \ H^{\prime } מדד שוויון המינים תמיד ינוע בין 0 ל-1 כאשר 1 מייצג חברה בה כל המינים נמצאים בה בכמות שווה ותוצאה הקרובה לאפס מייצגת חברה עם מין אחד או מספר זעום של מינים דומיננטיים ומאידך מינים רבים הנדירים עד מאוד.
ראו גם

מדד סימפסון
מודל שאנון-ויבר
מדד הרפינדל-הירשמן
וינסטון הצעיר

| --- | --- |
כרזת הסרט
כרזת הסרט
 מבוסס על:  הספר "חיי המוקדמים" של וינסטון צ'רצ'יל
 בימוי:  ריצ'רד אטנבורו
 הופק בידי:  קארל פורמן
 תסריט:  קארל פורמן
 עריכה:  קווין קונור
 שחקנים ראשיים:  סיימון וורד אן בנקרופט רוברט שו
 מוזיקה:  אלפרד רלסטון
 צילום:  גארי טרפין
 מדינה:  בריטניה בריטניה
 חברת הפקה:  סרטי קולומביה 
 חברה מפיצה:  סרטי קולומביה
 הקרנת בכורה:  28 ביולי 1972
 משך הקרנה:  116 דקות
 שפת הסרט:  אנגלית
 סוגה:  סרט ביוגרפי, סרט דרמה, סרט פלאשבק, סרט המבוסס על יצירה ספרותית 
 הכנסות:  2,150,000‏$
 דף הסרט ב־IMDb
 
וינסטון הצעיר (באנגלית: Young Winston) הוא סרט ביוגרפי בריטי משנת 1972, בבימויו של ריצ'רד אטנבורו, עם סיימון וורד, רוברט שו ואן בנקרופט בתפקידים הראשיים.
התסריט נכתב על ידי קארל פורמן שגם הפיק את הסרט והוא מבוסס על האוטוביוגרפיה "חיי המוקדמים" של וינסטון צ'רצ'יל הסוקרת את חייו מיום לידתו עד היבחרו בפעם הראשונה לפרלמנט בגיל 26.
זה תפקידו הראשי הראשון של סיימון וורד שהיה עד אז שחקן לא מוכר. הוא גם מלווה את הסרט בקטעים מהספר כשהוא מחקה את דיבורו של צ'רצ'יל.
חלק אחד עוסק ביחסיו המורכבים של וינסטון עם הוריו וחלק אחר מתאר את השתתפותו של וינסטון בקרבות בהודו, סודאן ובמלחמת הבורים השנייה.
תקציר העלילה

הסרט מתחיל ב-16 בספטמבר 1897, כוח של חיילם בריטים והודים עושה דרכו לפעולה נגד שבט מוסלמי מורד בצפון הודו (כיום פקיסטן). מפקד הכוח הוא קפטן אילמר (אדוארד וודוורד) ווינסטון צ'רצ'יל מצטרף אליו כבוגר טרי של האקדמיה הצבאית המלכותית בסנדהרסט. צ'רצ'יל שואף לצבור מדליות כדי לעשות את דרכו לפרלמנט ובקרב הזה הוא אכן מצטיין.
העלילה חוזרת בפלאשבק לילדותו של צ'רצ'יל. אביו רנדולף צ'רצ'יל (רוברט שו) הוא מדינאי עסוק ומוערך ואמו ליידי רנדולף (אן בנקרופט) עוסקת בענייני ציבור ובקידום בחירתו של בעלה. אין להם זמן לווינסטון הצעיר והוא גדל בעזרת האומנת שלו ואשת סודו, אליזבת אוורסט (פט הייווד), שהוא מכנה בשם חיבה "Womany".
בגיל שש הוא ניאלץ להיפרד מהאומנת ולהיכנס לבית ספר פרטי שבו המחנך הקפדן (רוברט הרדי) לא חוסך ממנו את שבטו ומצליף בישבנו על עבירות קטנות. הוא ממשיך בבית הספר הארו שבו המנהל וולדן (ג'ק הוקינס) מכיר במעלותיו.
וינסטון מחליט לבחור בקריירה צבאית ומתקבל לאקדמיית סנדהרסט. הוא מסיים רק במקום שביעי ולא ליכול להתקבל לחיל רגלי אלא לפרשים. אביו נוזף בו באומרו שכעת ייאלץ להשקיע 200 פאונדס לשנה בסוס ואם לא ישפר את דרכו הוא לא יתמוך בו מעל גיל 21.
מצבו של רנדולף הולך ורע והרופאים מרמזים לאשתו שהוא חולה במחלת מין (עגבת). וינסטון מצטרף לחיל המשלוח של גנרל הורשיו קיצ'נר ומשתתף בקרב אומדורמן בסודאן.
לאחר שאביו מת מנסה וינסטון להיבחר לפרלמנט במחוז אולדהם ונכשל. הוא מצטרף למלחמת הבורים ככתב ופוגש שוב בקפטן אילמר. הרכבת המשוריינת מותקפת על ידי הבורים ווינסטון מנהל את ההגנה אך נופל בשבי הבורים.
הוא מצליח לברוח מהשבי בבריחה נועזת והופך בזכות זה לידוען והפעם מצליח בבחירות ונכנס לפרלמנט בפעם הראשונה בגיל 26. הוא מתיידד עם דייוויד לויד ג'ורג' (אנתוני הופקינס) מהמפלגה הליברלית היריבה. בנאום הבכורה שלו הוא מביע את דעתו נגד תקציב הביטחון הגדול והבזבזני ואמו יושבת ביציע האורחים ומתמוגגת מנחת.
צוות השחקנים

| שם השחקן/ית | שם הדמות | הערות |
| --- | --- | --- |
| סיימון וורד | וינסטון צ'רצ'יל |  |
| רוברט שו | רנדולף צ'רצ'יל | אבא של וינסטון |
| אן בנקרופט | ליידי רנדולף צ'רצ'יל | אמא של וינסטון |
| ג'ון מילס | הוריישו קיצ'נר | גנרל |
| אנתוני הופקינס | דייוויד לויד ג'ורג' | חבר פרלמנט |
| ג'ק הוקינס | ג'יימס וולדון | מנהל בית הספר הארו |
| אדוארד וודוורד | קפטן אילמר | קצין בריטי |
| איאן הולם | ג'ורג' באקל | עורך הטיימס |
| פט הייווד | אליזבט אוורסט | האומנת של צ'רצ'יל |
| רוברט הארדי |  | מנהל בית הספר הראשון של צ'רצ'יל |
פרסים

שלוש מועמדויות לפרס אוסקר:
פרס אוסקר לתסריט המעובד הטוב ביותר - קרל פורמן
פרס אוסקר לעיצוב ההפקה הטוב ביותר
פרס אוסקר לעיצוב התלבושות הטוב ביותר
גלובוס הזהב
פרס גלובוס הזהב לסרט הזר הטוב ביותר
מועמדות לפרס גלובוס הזהב לשחקן חדש ומבטיח - סיימון וורד
מועמדויות לפרס באפט"א
פרס באפט"א לעיצוב התלבושות הטוב ביותר
פרס באפט"א לשחקן הטוב ביותר בתפקיד ראשי - רוברט שו
פרס באפט"א לשחקנית הטובה ביותר בתפקיד ראשי - אן בנקרופט
פרס באפט"א לעיצוב ההפקה הטוב ביותר
פרס באפט"א לשחקן חדש ומבטיח ביותר - סיימון וורד
פרס באפט"א למוזיקה הטובה ביותר בסרט - אלפרד רלסטון
העברת מים בין אגנים

המוביל הארצי ליד קדרים
קטע מהתעלה הכול-אמריקנית
צינורות שהן חלק ממיזם קולורדו-ביג תומפסון
העברת מים בין אגנים או הטיית מים חוצת אגנים הם מונחים המתארים מובילי מים מעשה ידי אדם המעבירים מים מאגן ניקוז של נהר אחד שבו הם זמינים, לאגן אחר שבו המים זמינים פחות או ניתנים לניצול טוב יותר להתפתחות האדם. מטרתם של מיזמי הנדסת משאבי מים כאלה יכולה להיות אספקת מים לאגן הקולט, ייצור חשמל, או שניהם. לעיתים נדירות, כמו במקרה של נהר התהילה (אנ') שהטה מים מהחידקל לנהר הפרת בעיראק המודרנית, בוצעו העברות בין אגנים למטרות מדיניות.
קיימות דוגמאות עתיקות לאספקת מים. הפיתוחים המודרניים הראשונים בוצעו במאה ה-19 באוסטרליה, הודו וארצות הברית, וסיפקו מים לערים גדולות כמו דנוור ולוס אנג'לס. מאז המאה ה-20 בוצעו עוד הרבה מיזמים דומים במדינות אחרות, כולל ישראל והרפובליקה העממית של סין, ותרמו למהפכה הירוקה בהודו (אנ') ולפיתוח אנרגיית מים בקנדה.
מכיוון שהולכת מים בין אגנים טבעיים מתוארת הן כחיסור במקור והן כתוספת ביעד, עלולים מיזמים מסוג זה להיות שנויים במחלוקת במקומות מסוימים ולאורך זמן; הם עשויים גם להיראות כשנויים במחלוקת בשל קנה המידה, העלויות וההשפעות הסביבתיות או ההתפתחותיות שלהם.
בטקסס, למשל, דו"ח של מועצת פיתוח המים של טקסס (Texas Water Development Board) משנת 2007 ניתח את העלויות והיתרונות של מיזמי העברת מים בין אגנים בטקסס, והגיע למסקנה שעל אף שחלקם חיוניים, החסמים לפיתוחם כוללים עלות, התנגדויות לבניית מאגרים חדשים והשלכות סביבתיות. אך למרות העלויות וחששות אחרים הכרוכים בכך, יש למיזמים של העברת מים בין אגנים תפקיד חיוני באופק תכנון המים של המדינה ל-50 השנים העתידיות. מתוך 44 מיזמים מומלצים להובלה והעברה של מי תהום ונגר עילי שנכללו בתוכנית המים של מדינת טקסס 2012, 15 הסתמכו על העברת מים בין אגנים.
בעוד שמדינות מפותחות ניצלו לעיתים קרובות את האתרים הרווחיים ביותר מבחינה כלכלית שכבר יש בהם תועלות רבות, הוצעו תוכניות הטיה/העברה בקנה מידה גדול במדינות מתפתחות כמו ברזיל, מדינות אפריקה, הודו וסין. העברות מודרניות יותר אלו הוצדקו בשל היתרונות הכלכליים והחברתיים הפוטנציאליים שלהן באזורים מאוכלסים יותר, הנובעים מביקוש מוגבר להשקיה, אספקת מים לתעשייה ולתושבי הערים ומתוך הרצון לנצל אנרגיה מתחדשת. מיזמים אלה הוצדקו גם בגלל שינויי האקלים האפשריים והחשש מירידה בזמינות המים בעתיד; לאור זאת, נוטים מיזמים אלה להכין את הכלכלה לאירועי הבצורות ולביקוש הגובר למים. מבחינה כלכלית, מיזמים המעבירים מים בין אגנים הם לרוב גדולים ויקרים, וכוללים תכנון ותיאום תשתיות ציבוריות או פרטיות גדולות. במקרים מסוימים בהם הזרימה הרצויה אינה מסופקת על ידי כוח הכבידה בלבד, נדרש שימוש נוסף באנרגיה לשאיבת מים אל היעד. מיזמים מסוג זה עלולים להיות מסובכים גם במונחים משפטיים, שכן זכויות המים באגן המוצא נפגעות; זה נכון במיוחד כאשר אגן המוצא של נהר חוצה מדינות. יתר על כן, להעברות אלו יכולות להיות השפעות סביבתיות משמעותיות על מערכות אקולוגיות באגן המוצא. במקרים מסוימים יכולים אמצעי חיסכון במים (אנ') ביעד להפוך את העברות המים הללו לפחות נחוצות כדי להקל על מחסור במים (אנ'), לעכב את הצורך בבנייה של מתקנים להעברת מים או לצמצם את הגודל והעלות הראשונית שלהם.
דוגמאות

המוביל הארצי בישראל, מעביר מים מהכנרת (אגן נהר הירדן) לאזור חוף הים התיכון ומעלה מים מעל 372 מטר. מימיו משמשים הן לחקלאות והן לאספקת מים עירונית.
מוביל המים מאגם נאצר על הנילוס ועד למיזם תושכא במדבר המערבי של מצרים
פרויקט העברת המים דרום-צפון בסין.
תעלת צפון קרים (אוקראינה), המובילה מים מנהר הדנייפר לחצי האי קרים.
מוביל המים של נהר הקולורדו שנבנה בשנים 1933–1941 כדי לספק מים לדרום קליפורניה
התעלה הכול-אמריקנית שנבנתה בשנות ה-30 של המים ה-20 כדי להביא מים מנהר הקולורדו לעמק אימפריאל בדרום קליפורניה
מיזם קולורדו-ביג תומפסון, שנבנה בין 1938 ל-1957, מטה מים מאגן נהר הקולורדו העליון מזרחה מתחת לקו פרשת המים של אמריקה אל אגן סאות פלאט.
מיזם מרכז אריזונה (CAP) בארצות הברית אינו העברה בין אגנים כשלעצמו, אם כי הוא חולק מאפיינים רבים עם העברות בין אגנים שכן הוא מעביר כמויות גדולות של מים למרחקים ארוכים והפרשי גובה. ה-CAP מעביר מים מנהר הקולורדו למרכז אריזונה הן לחקלאות והן לאספקת מים עירונית במקום מי התהום המדולדלים. עם זאת, המים נשארים בתוך אגן הניקוז של נהר הקולורדו, אם כי הועברו אל תת-האגן של הנהר חילה.
היבטים אקולוגיים

מכיוון שנהרות הם בית גידול של מערכת מורכבת של מינים והאינטראקציות ביניהם, עלולה העברת מים מאגן אחד למשנהו לגרום להשפעה רצינית על המינים החיים בהם.
לקריאה נוספת

Fereidoun Ghassemi and Ian White: Inter-Basin Water Transfer, Case Studies from Australia, United States, Canada, China and India, Cambridge University Press, International Hydrology Series, 2007, ISBN 978-0-521-86969-0
הערות שוליים

1 2  Texas Water Report: Going Deeper for the Solution (אורכב 22.02.2014 בארכיון Wayback Machine) Texas Comptroller of Public Accounts. Retrieved 11 February 2014.
↑  Mussen, T. D.; Cocherell, D.; Poletto, J. B.; Reardon, J. S.; Hockett, Z.; Ercan, A.; Bandeh, H.; Kavvas, M. L.; Cech Jr, J. J.; Fangue, N. A. (2014).  Fulton, Christopher J (ed.). "Unscreened Water-Diversion Pipes Pose an Entrainment Risk to the Threatened Green Sturgeon, Acipenser medirostris". PLOS ONE. 9 (1): e86321. Bibcode:2014PLoSO...986321M. doi:10.1371/journal.pone.0086321. PMC 3893286. PMID 24454967.
בניסוי זה, נשאבים דגיגי חדקן ירוק לתוך צינור הטיית מים בלא רשת סינון המופעל בתנאים כמו אלו שנמצאו בנהר סקרמנטו
המינהל הראשי של המטה הכללי הרוסי

ערך זה עוסק במודיעין הצבאי הרוסי. אם התכוונתם למודיעין הצבאי בברית המועצות, ראו .
| --- | --- |

סמל המינהל
 Величие Родины – в Ваших славных делах 
 פרטים
 כינוי:  המודיעין הצבאי הרוסי
 מדינה:  רוסיה רוסיה
 שיוך:  משרד ההגנה של רוסיה
 סוג:  מינהל ראשי למודיעין צבאי
 בסיס האם:  רחוב גריזודובובוי, המחוז האדמיניסטרטיבי הצפון-מערבי, מוסקבה
 אירועים ותאריכים
 תקופת הפעילות:  1992–הווה (כ־32 שנים)
 מלחמות:  כל מלחמות רוסיה מ-1992
 נתוני היחידה
 כוח אדם:  כ־12,000
 פיקוד
 יחידת אם:  המטה הכללי
 יחידות בת:  היחידה למבצעים פסיכולוגיים מודיעין הצי מודיעין אווירי יחידה 29155 ספצנאז הכוחות מבצעים מיוחדים המינהל למודיעין חלל המינהל הצבאי למודיעין אותות הקומנדו הימי
 דרגת המפקד:  גנרל-לויטננט
 מפקדים:  מפורט בהמשך הערך
 
דגל הארגון
המינהל הראשי של המטה הכללי הרוסי הוא שמו הנפוץ של המינהל הראשי, גֶה-אוּ (ГУ, ראשי תיבות של Главное управление Генерального штаба Вооруженных Сил Российской Федерации, "המינהל הראשי של המטה הכללי של הכוחות המזוינים של הפדרציה הרוסית", שבעבר נודע בראשי התיבות גֶה-אֶר-אוּ, ברוסית: ГРУ), שהוא שירות המודיעין הראשי של צבא הפדרציה הרוסית. הארגון הוקם מתוך הגה-אר-או הסובייטי בשנת 1992, והוא הסוכנות הראשית למודיעין צבאי של רוסיה, וסוכנות הביון הגדולה ביותר במזרח אירופה.
הארגון משתף פעולה עם גופי ביון אחרים בקהילת המודיעין הרוסית כגון  שירות הביטחון הפדרלי, שירות ביון החוץ, בעיקר בתחום הצבאי. הארגון מנחה מקצועית את כל גופי הביון הצבאיים, כגון מודיעין חיל האוויר ומינהל המודיעין של הצי (על ארבעת הציים שלו: הצי הבלטי, צי האוקיינוס השקט, הצי הצפוני וצי הים השחור) וכן את מרכזי המודיעין בחמשת הפיקודים המחוזיים (במחוז הצבאי הלנינגרדי, במחוז הצבאי המוסקבאי, במחוז הצבאי הדרומי, במחוז הצבאי המרכזי, ובמחוז הצבאי המזרחי).
מאז 21 בנובמבר 2018, ראש המודיעין הצבאי הרוסי הוא איגור קוסטיוקוב.
רקע היסטורי

הגוף הראשון למודיעין צבאי ברוסיה הוקם בשנת 1810, כאשר שר הצבא הרוסי מיכאיל ברקלאי דה טולי הציע לקיסר אלכסנדר הראשון להקים ארגון קבוע למודיעין צבאי אסטרטגי. בינואר 1810 הוקמה המשלחת לעניינים סודיים במשרד המלחמה הרוסי, שבינואר 1812 הפכה ללשכה המיוחדת. לאחר מלחמת 1812 הוקם המטכ"ל ובו משרד המלחמה. ב-1815 פורקה הלשכה, ובמקומה הוקמה מחלקה 1 במטכ"ל. ב-1836 נוסדה מחלקת המטכ"ל, ובה שלוש מחלקות, כשהמודיעין הצבאי הוטל על מחלקה 2. בספטמבר 1863, לאחר שינויים ארגוניים במטה הכללי, הוקמה מחלקה 3 (מודיעין צבאי) ומחלקה 2 (אסיה). ב-1865 הפכה המחלקה למחלקה 7. בהמשך הפכה המחלקה ללשכת הלימוד הצבאי, שהתקיימה עד אפריל 1903: לשכת הלימוד הצבאי חולקה למחלקה 7, האחראית לסטטיסטיקה צבאית זרה, ובמחלקה זו התקיימה המחלקה המיוחדת. באפריל 1906 הוקמה מחלקה 5 במטכ"ל, שהייתה ארגון הביון הצבאי עד 1916.
ב-5 בנובמבר 1918 הוקם מינהל המודיעין של הצבא האדום, שהפך כעבור זמן לגה אר או והיה האגף השני במטכ"ל הסובייטי. בשנת 1992 הגוף הוקם מחדש כשירות המודיעין של צבא הפדרציה הרוסית. באותה שנה ערק ממנו קולונל סטניסלב לונב, בין העריקים הבכירים של הארגון.
ב-2006 עבר הגה-אר-או למפקדה חדשה. ב-2008 פיטר הנשיא דמיטרי מדבדב את ראש הגה-אר-או, ולנטין קוראבלניקוב, שכיהן משנת 1997 ומינה את אלכסנדר שליאחטורוב לעמוד בראש הארגון. בתקופתו שונה שמו של הארגון והוא הפך ממינהל המודיעין הראשי (גה-אר-או) להמינהל הראשי (גה-או).
לפי מקורות זרים החל משנת 2010 במנהל פועלת יחידת סייבר Sandworm. בין היתר היא הייתה אחראית על תקיפת מערכת החשמל האוקראינית בשנת 2015.
בדצמבר 2011 פוטר שליאחטורוב והוחלף באיגור סרגון, שנפטר במפתיע בינואר 2016. מאז המשבר באוקראינה מדינות המערב חושדות כי הארגון מעורב במבצעי האקינג ופריצה לתשתיות מחשוב ממשלתיות בארצות הברית ובאירופה ומבצע מבצעים חשאיים ברחבי אירופה, לרבות ביצוע התנקשויות פוליטיות וערעור משטרים עוינים לרוסיה.
בנובמבר 2018, במלאת 100 שנה להקמת הארגון, פוטין הציע להחזיר את ראשי התיבות ההיסטוריים גה-אר-או.
מבנה

על פי מודיעין ממקורות גלויים, מבנה הארגון מורכב מ-12 מנהלות עיקריות ושבע מחלקות עזר שונות:
מבנה > מנהלות ומרכזים

המנהל הראשון – מדינות האיחוד האירופי
המנהל השני – מדינות אמריקה הצפונית והדרומית, בריטניה, אוסטרליה, ניו זילנד
המנהל השלישי – מדינות אסיה
המנהל הרביעי – מדינות אפריקה
המנהל החמישי – המנהל למודיעין מבצעי
המנהל הששי – המנהל למודיעין אותות (ОсНаз)
המנהל השביעי – נאט"ו
המנהל השמיני – המנהל למטרות מיוחדות
המנהל התשיעי – המנהל לטכנולוגיות צבאיות
המנהל העשירי – המנהל לכלכלה צבאית
מנהל 11 – המנהל לחימוש ואסטרטגיה צבאית
מנהל 12 – המנהל למלחמת מידע
המנהל למודיעין חלל
המינהל למידע טכני-צבאי (Центр военно-технической информации, ידוע גם כ"מרכז 162"), האחראי למודיעין חזותי ועוסק באיסוף והפקת מודיעין מלוויינים, פענוח צילומי אוויר ומחקר גאוגרפי. משתף פעולה עם מודיעין חיל האוויר הרוסי
מנהל כוח אדם
מנהל טכני-מבצעי
מנהל טכני-אדמיניסטרטיבי
המנהל ליחסי חוץ
מחלקת הארכיון
שירות המידע
בשנת 2021, שירות המחקר של הקונגרס האמריקאי, טען כי מבנה הארגון מחולק באופן הבא:
מינהל 1: האיחוד האירופי
מינהל 2: אמריקה הדרומית והצפונית, הממלכה המאוחדת, אוסטרליה וניו זילנד
מינהל 3: אסיה
מינהל 4: אפריקה
מינהל 5: בינה תפעולית
מינהל 6: מודיעין אותות ומודיעין אלקטרוני
יחידה 26165 (כנראה קבוצת ההאקרים Fancy Bear/APT28/STRONTIUM) ויחידה 74455 (קבוצת ההאקרים Sandworm Team)
מינהל 7: נאט"ו
מינהל 8: ספצנאז (כוחות מיוחדים)
מינהל 9: טכנולוגיה צבאית
מינהל 10: כלכלה צבאית
מינהל 11: דוקטרינה אסטרטגית
מינהל 12: לוחמת מידע
המינהל למודיעין חלל
מינהל טקטי מבצעי
המחלקה ליחסי חוץ
מבנה > מכוני מחקר ולימוד

קציני הכוחות המיוחדים עוברים הכשרה במכון הפיקוד הגבוה לצנחנים בריאזאן, בעוד סוכנים בתחום מודיעין אותות עוברים הכשרה בתחום במכון ההנדסה הגבוה למודיעין אותות בצ'רפובץ.
שאר אנשי המנהלות עוברים הכשרה באקדמיה הדיפלומטית הצבאית של משרד ההגנה הרוסי בה פועלות שלוש פקולטות עיקריות: הפקולטה למודיעין אסטרטגי, הפקולטה למודיעין מבצעי, והפקולטה למודיעין טקטי.
המודיעין הצבאי הרוסי גם מפעיל שני מכוני מחקר מדעיים במוסקבה: מכון המחקר המדעי המרכזי מספר 6, ומכון המחקר המדעי המרכזי מספר 18.
מבצעים נודעים > המעורבות בסוריה ובאוקראינה > סיפוח חצי האי קרים

המודיעין הצבאי הרוסי בשנים 2011–2015, תחת איגור סרגון, עבדה ביעילות במסגרת חשיפת איומים חדשים על ביטחון הפדרציה הרוסית. המודיעין הצבאי השתתף בתכנון וביצוע המבצע לסיפוח קרים לרוסיה בפברואר–מרץ 2014. באותן שנים בוצע ארגון מחדש של המודיעין הצבאי, פעילות שירות המודיעין הצבאי בחיפוש ואיסוף מידע מבצעי על כלי נשק וציוד צבאי חדשים וסודיים שפותחו במדינות אחרות הוכרה על ידי נשיא רוסיה כמוצלחת ויעילה.
מבצעים נודעים > המעורבות בסוריה ובאוקראינה > מלחמת האזרחים בסוריה

מאז אמצע קיץ 2015, המודיעין הצבאי, יחד עם צוות המטה הכללי הרוסי, תכנן את אופן המעורבות הרוסית במלחמת האזרחים בסוריה. בנובמבר 2015, על פי הפייננשל טיימס וגופי המודיעין של נאט"ו, ביקר ראש המטה הכללי הרוסי, בדמשק, שם העביר מסרים מנשיא רוסיה למנהיג הסורי בשאר אל-אסד.
מאז תחילת המבצע הצבאי הרוסי בסוריה בספטמבר 2015, אנשי המודיעין הצבאי פועלים בסוריה כיועצים במאבק של המשטר הסורי במתנגדיו.
מבצעים נודעים > סייבר, חבלה, התנקשויות והרעלות > תקיפות סייבר במדינות נאט"ו

אחד התפקידים העיקריים של הארגון לספק נתונים מהחלל, מודיעין אלקטרוני תוך שימוש בשיטות סייבר לאיסוף נתונים כדי להשיג מידע מסווג. בינואר 2016 טען המגזין הגרמני שפיגל, שציטט מקורות מודיעין גרמניים, כי מתקפת ההאקרים על הבונדסטאג בתחילת 2015 קשורה למודיעין הצבאי הרוסי. פעולות דומות של האקרים התרחשו במדינות נאט"ו אחרות. חקירה בגרמניה הראתה כי מתקפת ההאקרים אורגנה על ידי קבוצות הפריצה למחשבים Sofacy ו-APT28, אשר, לפי שירותי הביון הגרמניים, ממומנות מתקציב המודיעין הצבאי הרוסי. קבוצת ההאקרים APT28 הוזכרה על ידי העיתונות בארצות הברית באפריל 2015 בהקשר לניסיון להשיג מידע על המשא ומתן בין ארצות הברית ובעלות בריתה בנוגע לסנקציות נגד רוסיה. במאי אותה שנה, APT28 נחשד בארגון מתקפת סייבר על בנקים מערביים. קבוצת APT28 אחראית לחדירה לרשתות המחשבים של הבית הלבן ומחלקת המדינה האמריקנית.
מבצעים נודעים > סייבר, חבלה, התנקשויות והרעלות > התערבות בבחירות לנשיאות בארצות הברית

בשנת 2018, הוגשו בארצות הברית כתבי אישום רשמיים נגד מספר עובדי ממשל המדינה בקשר לפריצה למחשבי המטה של המפלגה הדמוקרטית בארצות הברית תוך ניסיון להשפיע על הבחירות לנשיאות ב-2016 וכן ב-2018. בנוסף, המודיעין הצבאי הרוסי נקשר להשגת מידע באמצעות פריצה למחשבי סוכנויות למניעת סימום ובית המשפט לבוררות בספורט בקשר להאשמות של ספורטאים רוסים בשימוש מאסיבי בסמים.
מבצעים נודעים > סייבר, חבלה, התנקשויות והרעלות > התנקשויות

מספר כלי תקשורת הצביעו על הרצח ב-13 בפברואר 2004 בדוחה (קטר) של אחד ממנהיגי "הרפובליקה הצ'צ'נית של איצ'קריה" זלימחאן יאנדרבייב כמבצע של המודיעין הצבאי הרוסי. ב-26 בפברואר 2004, בהצהרה מיוחדת שהופנתה לרשויות האמירות, הודה ממלא מקום שר החוץ של רוסיה, איגור איוואנוב, בעובדה ש"המתנקשים" שנעצרו ולאחר מכן הורשעו בקטר שייכים לשירותים החשאיים של רוסיה. הם שוחררו באותה שנה.
הרשויות בבריטניה טוענות כי הרעלת קצין המודיעין הצבאי הרוסי לשעבר סרגיי סקריפל במרץ 2018, שהביאה למותה של האישה הבריטית דון סטרג'ס, בוצעה על ידי סוכני המודיעין הצבאי הרוסי שפעלו תחת השמות אלכסנדר פטרוב ורוסלן בושירוב. מספר כלי תקשורת, מחלקת האוצר האמריקנית ומועצת החוץ של האיחוד האירופי זיהו את בושירוב ופטרוב כקציני מודיעין בשם אנטולי צ'פיגה ואלכסנדר מישקין.
מבצעים נודעים > סייבר, חבלה, התנקשויות והרעלות > חבלה

באפריל 2021, משטרת צ'כיה הכניסה את אלכסנדר פטרוב (מישקין) ורוסלן בושירוב (צ'פיגה) לרשימת המבוקשים. השלטונות הצ'כיים מאמינים שהם היו מעורבים בפיצוצים ב-2014 במחסני תחמושת בדרום מזרח צ'כיה, שהובילו למותם של שני בני אדם. במחסנים שהתפוצצו אוחסנו תחמושת של חברה צ'כית שסיפקה נשק לאוקראינה.
סנקציות

בשנים 2016, 2018 ו-2019, ארצות הברית והאיחוד האירופי הטילו סנקציות נגד איגור קוסטיוקוב, ראש המודיעין הצבאי הרוסי, בגין "פעולות לערעור הדמוקרטיה בארצות הברית", התערבות בבחירות ארצות הברית (2016) ומעורבות באחסון, הובלה ושימוש בחומר הרעיל נוביצ'וק ב-4 במרץ 2018 בסולסברי. ב-29 בדצמבר 2016, ארצות הברית הטילה סנקציות ישירות על הארגון.
ביולי 2020, האיחוד האירופי הטיל סנקציות נגד המרכז הראשי לטכנולוגיות מיוחדות של המודיעין הצבאי הרוסי (יחידה צבאית 74455). לפי האיחוד האירופי, הגוף היה אחראי למספר התקפות סייבר, כולל התקפות הידועות בשם "NotPetya" או "EternalPetya" ביוני 2017, והתקפות על רשת החשמל האוקראינית בחורף 2015 ו-2016. במקביל, הוטלו סנקציות נגד ארבעה אנשים שזוהו כעובדי הארגון בגין מעורבותם במתקפות סייבר על ה-OPCW באפריל 2018.
ב-16 בדצמבר 2022, על רקע פלישתה של רוסיה לאוקראינה, הטיל האיחוד האירופי סנקציות על המודיעין הצבאי הרוסי משום שהוא "לוקח חלק במלחמה התוקפנית של רוסיה נגד אוקראינה, לפיכך, אחראי לתמיכה חומרית או כספית בפעולות המערערות או מאיימות על שלמותה הטריטוריאלית, הריבונות והעצמאות של אוקראינה". ב-15 בספטמבר 2022, ארצות הברית הרחיבה את הסנקציות שכן, במהלך פלישתה לאוקראינה, "רוסיה מבצעת פעולות "סינון" שיטתיות וגירוש בכפייה באזורים שבשליטת רוסיה באוקראינה. המודיעין הצבאי הרוסי ממלא תפקיד מרכזי בפעילויות הגירוש הכפוי לרוסיה.
הארגון נמצא גם ברשימות הסנקציות של שווייץ, קנדה ויפן.
ראשי המודיעין הצבאי הרוסי

| שם | תקופת כהונה |
| --- | --- |
יבגני טימוכין: 1991–1992
פיודור לאדיגין: 1992–1997
ולנטין קוראבלניקוב: 1997–2009
אלכסנדר שליאחטורוב: 2009–2011
איגור סרגון: 2011 – 3 בינואר 2016
איגור קורובוב: פברואר 2016 – 21 בנובמבר 2018
איגור קוסטיוקוב: נובמבר 2018 – ואילך